text: Bombealarm afblæst
  07 maj 2012 kl. 15.57
  Genstanden på Rømø indeholdt alligevel ikke sprængstof. Den omfattende afspærringen og evakuering omkring Lakolk er derfor nu ophævet.
  Forsvarets minerydningstjeneste har konstateret, at den bombelignende genstand, der i morges blev fundet på Lakolk på Rømø, ikke indeholder sprængstof.
  Beholderen er muligvis en trykbeholder tabt fra et fly.
  - Derfor er afspærring og evakuering af området ikke længere nødvendig. Alle kan altså vende tilbage til sommerhuse og campingplads, oplyser Syd- og Sønderjyllands Politi.
  Mine-rydderne var ellers i flere timer overbevist om, at genstanden var en bombe fra anden verdenskrig, men de nærmere undersøgelser viste altså, at den ikke indeholdt sprængstof.
  
  80 evakueret
  Under aktionen var op mod 80 evakuerede forsamlet på skolen i Havneby, og andre havde besluttet at køre væk, da politiets sirenevarsling lød.
  Evakueringen blev sat i værk ved 10.30-tiden og altså først afbrudt efter mere end syv timer.
  Det var en røntgenfotografering af genstanden, som afslørede, at den ikke var en bombe, oplyser politiet.
  Mandag formiddag sendte politiet et foto af genstanden til hærens sprængningseksperter i EOD, der mente, at genstanden kunne rumme sprængstof.
  Da eksperterne nåede frem, holdt de fast i vurderingen.
  Men da der blev taget røntgen i brug, fik sagen altså en fredelig udgang.
  Ellers var det planen at foretage en sprængning ved 21-tiden eller senere.
  